ศูนย์การประชุมแห่งชาติสิริกิติ์

ศูนย์การประชุมแห่งชาติสิริกิติ์ (อังกฤษ: Queen Sirikit National Convention Center - QSNCC) เป็นศูนย์ประชุมหลักของประเทศไทย ตั้งอยู่บนพื้นที่ของกรมธนารักษ์ กระทรวงการคลัง บริเวณถนนรัชดาภิเษก แขวงคลองเตย เขตคลองเตย กรุงเทพมหานคร ติดกับสวนเบญจกิติ การยาสูบแห่งประเทศไทย และใกล้กับสวนป่าเบญจกิติ บริหารโดยบริษัท เอ็น.ซี.ซี. แมนเนจเม้นท์ แอนด์ ดิเวลลอปเม้นท์ จำกัด ซึ่งปัจจุบันเป็นบริษัทย่อยของทีซีซี แอสเซ็ทส์ เป็นส่วนหนึ่งของโครงการพัฒนาย่านพระรามที่ 4 ของกลุ่มทีซีซี ประวัติ ภูมิหลัง ในอดีต การประชุมต่าง ๆ ในประเทศไทย ส่วนใหญ่จะจัดขึ้นที่ศูนย์ประชุมภายในโรงแรมหรูในกรุงเทพมหานคร เนื่องจากประเทศไทยไม่มีศูนย์ประชุมอิสระหรือสิ่งอำนวยความสะดวกที่ให้บริการในระดับเดียวกับโรงแรม แต่หลังจากที่คณะกรรมการบริหารธนาคารโลกได้เลือกให้ประเทศไทยเป็นเจ้าภาพการประชุมประจำปีสภาผู้ว่าการกองทุนการเงินระหว่างประเทศและกลุ่มธนาคารโลก ครั้งที่ 46 ณ กรุงเทพมหานคร รัฐบาลไทยจึงมีมติเมื่อเดือนพฤศจิกายน พ.ศ. 2532 ให้ก่อสร้างสถานที่จัดงานประชุมแห่งชาติที่ได้มาตรฐานสากลขึ้นเพื่อรองรับการประชุมครั้งสำคัญดังกล่าว โดยกำหนดรูปทรงทางสถาปัตยกรรมที่แสดงถึงเอกลักษณ์ความเป็นไทย และใช้เทคนิค "สร้างและออกแบบ" เพื่อให้ศูนย์ประชุมของชาติแห่งแรกสามารถก่อสร้างเสร็จทันตามกำหนดเวลา อาคารหลังแรก (พ.ศ. 2534–2562) ศูนย์การประชุมแห่งชาติสิริกิติ์ตั้งอยู่บนพื้นที่ 53 ไร่ 15 ตารางวา ซึ่งอยู่ติดกับโรงงานยาสูบ โดยเริ่มก่อสร้างขึ้นเมื่อวันที่ 1 พฤศจิกายน พ.ศ. 2532 สมเด็จพระกนิษฐาธิราชเจ้า กรมสมเด็จพระเทพรัตนราชสุดาฯ สยามบรมราชกุมารี เสด็จพระราชดำเนินมาทรงวางศิลาฤกษ์ก่อสร้างอาคารเมื่อวันที่ 27 กรกฎาคม พ.ศ. 2533 หลังจากนั้นมีนักออกแบบจำนวนมากกว่า 100 คน และคนงานก่อสร้างจำนวนมากกว่า 1,000 คน เข้าทำงานก่อสร้างในพื้นที่ เพื่อให้การก่อสร้างแล้วเสร็จทันตามกำหนดเวลา การก่อสร้างตัวอาคารแล้วเสร็จเมื่อวันที่ 30 มิถุนายน พ.ศ. 2534 หมายความว่าใช้เวลาเพียง 20 เดือน จากเดิมที่กำหนดไว้ 40 เดือน และใช้งบประมาณทั้งหมด 90 ล้านดอลลาร์สหรัฐ ซึ่งน้อยกว่าที่กำหนด ส่วนการตกแต่งภายในนั้นแล้วเสร็จหลังผ่านไปอีก 1 เดือนเศษ ในวันพฤหัสบดีที่ 29 สิงหาคม พ.ศ. 2534 พระบาทสมเด็จพระบรมชนกาธิเบศร มหาภูมิพลอดุลยเดชมหาราช บรมนาถบพิตร และสมเด็จพระนางเจ้าสิริกิติ์ พระบรมราชินีนาถ พระบรมราชชนนีพันปีหลวง เสด็จพระราชดำเนินมาทรงประกอบพิธีเปิดศูนย์การประชุมแห่งชาติสิริกิติ์อย่างเป็นทางการ และได้รับพระมหากรุณาธิคุณจากสมเด็จพระบรมราชชนนีพันปีหลวง พระราชทานพระราชานุญาตให้ใช้พระนามเป็นชื่อของศูนย์ประชุม เนื่องในโอกาสพระราชพิธีมหามงคลเฉลิมพระชนมพรรษา 5 รอบ 12 สิงหาคม 2535 ศูนย์การประชุมแห่งชาติสิริกิติ์จัดงานใหญ่ครั้งแรก คือ การประชุมประจำปีสภาผู้ว่าการกองทุนการเงินระหว่างประเทศและกลุ่มธนาคารโลก ครั้งที่ 46 โดยมีผู้เข้าร่วมประชุมมากกว่า 10,000 คน จาก 154 ประเทศ ในช่วงระหว่างวันที่ 1-15 ตุลาคม พ.ศ. 2534 จากนั้นศูนย์การประชุมแห่งชาติสิริกิติ์จึงถูกใช้จัดกิจกรรมต่าง ๆ โดยเฉพาะที่เกี่ยวข้องกับธุรกิจไมซ์ (MICE ย่อมาจาก Meeting, Incentive travel, Convention และ Exhibition) อย่างต่อเนื่อง อาคารหลังที่สอง (พ.ศ. 2565–ปัจจุบัน) ภายหลังที่ บจก. เอ็น.ซี.ซี.ฯ ได้รับการต่อสัญญาบริหารและดำเนินกิจการศูนย์การประชุมแห่งชาติสิริกิติ์ บริษัทฯ จึงดำเนินการปรับปรุงศูนย์ฯ ครั้งใหญ่ โดยปิดอาคารตั้งแต่วันที่ 26 เมษายน พ.ศ. 2562 เพื่อดำเนินการรื้อถอนอาคารหลังเดิม และก่อสร้างอาคารหลังใหม่โดยขยายพื้นที่เพิ่มจำนวน 5 เท่า โดยใช้เวลาก่อสร้างรวมทั้งหมด 3 ปี ศูนย์การประชุมแห่งชาติสิริกิติ์ในปัจจุบัน มีเป้าหมายเป็น "ที่สุดของพื้นที่จัดกิจกรรมที่สร้างแรงบันดาลใจให้กับทุกคน" (The Ultimate Inspiring World Class Event Platform for All) โดยมีการจัดสรรพื้นที่เพื่อครอบคลุมธุรกิจไมซ์ให้มากยิ่งขึ้น รวมถึงมีการพัฒนาพื้นที่ค้าปลีกเต็มรูปแบบสำหรับกลุ่มผู้รักสุขภาพ รองรับผู้ที่เข้ามาใช้บริการสวนเบญจกิติและสวนป่าที่อยู่ติดกัน ศูนย์การประชุมแห่งชาติสิริกิติ์หลังใหม่กลับมาเปิดอย่างไม่เป็นทางการเมื่อวันที่ 12 กันยายน พ.ศ. 2565 และพระบาทสมเด็จพระวชิรเกล้าเจ้าอยู่หัว และสมเด็จพระนางเจ้าสุทิดา พัชรสุธาพิมลลักษณ พระบรมราชินี เสด็จพระราชดำเนินมาทรงประกอบพิธีเปิดศูนย์การประชุมแห่งชาติสิริกิติ์หลังใหม่อย่างเป็นทางการเมื่อวันที่ 15 ตุลาคม ปีเดียวกัน การจัดสรรพื้นที่ อาคารปัจจุบันของศูนย์การประชุมแห่งชาติสิริกิติ์ ออกแบบโดยใช้สถาปัตยกรรมไทยร่วมสมัย โดยได้แรงบันดาลใจจากพระปฐมบรมราชโองการในพระบาทสมเด็จพระวชิรเกล้าเจ้าอยู่หัว คือ "สืบสาน รักษา ต่อยอด" และลายผ้าไทยซึ่งปรากฏในฉลองพระองค์ของสมเด็จพระนางเจ้าสิริกิติ์ พระบรมราชินีนาถ พระบรมราชชนนีพันปีหลวง ภายในศูนย์ประชุม ประกอบด้วยโถงประชุมและนิทรรศการจำนวน 8 ฮอลล์, ห้องเพลนารีฮอลล์, ห้องบอลรูม, อีเวนต์ฮอลล์, ห้องประชุมย่อย, พื้นที่ค้าปลีก และร้านอาหาร โดยเป็นที่ตั้งของภัตตาคารเรด ล็อบสเตอร์ สาขาแรกในประเทศไทย และร้านคาเฟ่ % อะราบิกา ซึ่งเป็นสาขาแรกในโลกที่ตั้งอยู่ภายในพื้นที่ศูนย์ประชุม งานที่จัดในศูนย์การประชุม งานที่จัดหรือเคยจัดเป็นประจำอย่างน้อยปีละหนึ่งครั้ง การประกวดนางสาวไทย งานสัปดาห์หนังสือแห่งชาติ และงานมหกรรมหนังสือระดับชาติ ไทยแลนด์เกมโชว์ คอมมาร์ท ไทยแลนด์ บ้านและสวนแฟร์ (พ.ศ. 2543 - 2545) พิธีประสาทปริญญาบัตร ของ มหาวิทยาลัยกรุงเทพ มหาวิทยาลัยอัสสัมชัญ พิธีประทานปริญญาบัตร ของ มหาวิทยาลัยสยาม งานเทศกาลเที่ยวเมืองไทย คอนเสิร์ต พ.ศ. 2554 21–27 ธันวาคม – คาราบาว นิว เยียร์ เอกซ์โป พ.ศ. 2560 6 พฤษภาคม – Magic Moment เพลงรักของดี้ ดนตรีของแต๋ง (นิติพงษ์ ห่อนาค, ภูษิต ไล้ทอง) พ.ศ. 2565 29–30 ตุลาคม – T-Pop Concert Fest 17–18 ธันวาคม – โฟร์อีฟเดอะเฟิสต์คอนเสิร์ต เฟรนด์แอนด์แฟมิลี่ พ.ศ. 2566 27 พฤษภาคม – The Legend of Danuphol Kaewkan พ.ศ. 2567 25–26 พฤษภาคม – สาว สาว สาว ประตูใจ คอนเสิร์ต 23 พฤศจิกายน – อิแมจินดรากอนส์ ลูมเวิลด์ทัวร์ พ.ศ. 2568 27 กันยายน-ROYAL JAZZ FOR THE CHAIPATTANA FOUNDATION VOLUME 2 งานอื่น ๆ การประชุมประจำปีสภาผู้ว่าการกองทุนการเงินระหว่างประเทศและกลุ่มธนาคารโลก พ.ศ. 2534 และ พ.ศ. 2569 การประชุมเอเปค ปี 2003 และ 2022 การประกวดนางงามจักรวาล 1992 12 พฤษภาคม พ.ศ. 2567 – งานประกาศผลรางวัลนาฏราช ครั้งที่ 15 17 พฤษภาคม พ.ศ. 2567 – การประชุมใหญ่สามัญของสหพันธ์ฟุตบอลนานาชาติ (ฟีฟ่าคองเกรส) ครั้งที่ 74 และการลงคะแนนคัดเลือกเจ้าภาพฟุตบอลโลกหญิง 2027 28–30 มิถุนายน พ.ศ. 2567 – ทักก้า สแปลช 1–3 พฤษภาคม พ.ศ. 2568 – งาน MOF JOURNEY 150 ปี เส้นทางการคลังไทย ซึ่งรวมถึงการออกรางวัลสลากกินแบ่งรัฐบาลนอกสถานที่ ในงวดวันที่ 2 พฤษภาคม พ.ศ. 2568 6 กุมภาพันธ์ พ.ศ. 2569 – การปราศรัยใหญ่ปิดท้ายการหาเสียงเลือกตั้งทั่วไป พ.ศ. 2569 พรรคภูมิใจไทย เหตุการณ์ 23 ตุลาคม พ.ศ. 2565 – คเณศพิษณุเทพ จักรภพมหาเดชา (เคร้อยล้าน) ก่อเหตุล็อกคอธนาธร จึงรุ่งเรืองกิจ ประธาณคณะก้าวหน้า และตะโกนขู่มีระเบิดในงานสัปดาห์หนังสือแห่งชาติ ส่งผลให้ธนาธรได้รับบาดเจ็บและประชาชนจำนวนมากวิ่งหนีออกจากบริเวณงาน ซึ่ง รปภ.สามารถจับกุมไว้ได้และควบคุมตัวส่งตำรวจเพื่อดำเนินคดีตามกฎหมายต่อไป การเดินทาง รถไฟฟ้ามหานคร สายสีน้ำเงิน สถานีศูนย์การประชุมแห่งชาติสิริกิติ์ เชื่อมต่อกับอาคารศูนย์ประชุมที่ชั้น LG รถโดยสารประจำทาง ขสมก. สาย 136(3-47), ไทยสมายล์บัส สาย 71(1-39) 3-54 3-55 ระเบียงภาพ อ้างอิง แหล่งข้อมูลอื่น ภาพถ่ายทางอากาศของ ศูนย์การประชุมแห่งชาติสิริกิติ์ เว็บไซต์อย่างเป็นทางการ แผนที่และภาพถ่ายทางอากาศของ ศูนย์การประชุมแห่งชาติสิริกิติ์ ภาพถ่ายดาวเทียมจากวิกิแมเปีย หรือกูเกิลแมปส์ แผนที่จากลองดูแมป หรือเฮียวีโก ภาพถ่ายทางอากาศจากเทอร์ราเซิร์ฟเวอร์